Frederikshavn Golf Klubs oprykkere havde både lørdag og søndag fordel af hjemmebane, men tabte 4-8 til Vejle og 2-10 til Hillerøds danske mestre. Især én spiller imponerede dog. Den kun 12-årige Daisy Nielsen vandt tre af sine fire kampe. Lørdag gjorde hun rent bord i opgøret mod Vejle. Sammen med Anica Jørgensen spillede hun fantastisk og vandt 4-3 i foursome (double). Daisy Nielsen fortsatte de flotte takter i eftermiddagens single, hvor hun besejrede landsholdsspilleren Michaela Dalsgaard 2-1. Med lidt held kunne Frederikshavn Golf Klub have spillet uafgjort mod Vejle, men desværre tabte Anica Jørgensen på 17. hul. Søndag gjaldt det Hillerøds forsvarende mestre, og det blev som ventet for stor en mundfuld for oprykkerne. Frederikshavn tabte begge foursomes, men Anica Jørgensen og Daisy Nielsen var tæt på at få point. De tabte først på 18. hul. I singlerne leverede Daisy Nielsen endnu en flot præstation, da hun besejrede Albertha Greve 3-2. Det var Hillerød-spillerens eneste nederlag i weekenden. - Kampene i weekenden viste, at Anica og Daisy har klassen til at klare sig i Elitedivisionen, mens de øvrige spillere i truppen stadig mangler noget, udtaler træner Søren Jensen

Opsummering:
Frederikshavn Golf Klubs damer kom ikke på pointtavlen, da Elitedivisionen begyndte i weekenden, men en spillere imponere. 12-årige Daisy Nielsen vandt tre ud af fire kampe.